KIRJALLINEN KYSYMYS P-1833/00 esittäjä(t): Rosemarie Müller (PSE) neuvostolle. Terrorismi.



Virallinen lehti nro 113 E , 18/04/2001 s. 0044 - 0045



KIRJALLINEN KYSYMYS P-1833/00 esittäjä(t): Rosemarie Müller (PSE) neuvostolle (5. kesäkuuta 2000) Aihe: Terrorismi Filippiinien viimeaikainen kehityksen vuoksi kysyn neuvostolta: - Mikä on neuvoston kanta terrorismiin ja onko rajojen yli ulottuvalla terrorismilla eri muotoja? - Erotteleeko neuvosto terrorismin eri muotoja? - Jos vastaus on myönteinen: Mitä muotoja ja millä perusteella? - Jos vastaus on kielteinen: miksi ei? Pitääkö neuvosto mahdollisena, - että ulkomaiset terroristit vetäytyvät EU:n alueelle? - että ulkomaiset terroristit tekevät iskuja EU:n alueella? - Uskooko neuvosto, että valtioista riippumattomina toimivat terroristit voivat saada haltuunsa joukkotuhoaseita? - Jos vastaus on myönteinen: uskooko neuvosto, että nämä terroristit voivat käyttää joukkotuhoaseita? Mitä neuvosto on tähän mennessä tehnyt terrorismin uhan arvioimiseksi ja torjumiseksi? Toimiiko neuvosto yhteistyössä - jäsenvaltioiden viranomaisten kanssa? - muiden valtioiden kanssa? - kansainvälisten organisaatioiden kanssa? Vastaus (30. marraskuuta 2000) 1. Euroopan unionin terrorismin vastainen toiminta perustuu pääasiallisesti Gomeran julistukseen, jonka Madridissa 15. ja 16. joulukuuta 1995 kokoontunut Eurooppa-neuvosto antoi. Julistuksen mukaan on - lisättävä terroristijärjestöjä koskevien operatiivisten tietojen vaihtoa - parannettava oikeusviranomaisten välistä yhteensovittamista ja yhteistyötä - luovutettava terrori-iskuista vastuussa olevat henkilöt toimivaltaisille oikeusviranomaisille. Lisäksi kaikki EU:n jäsenvaltiot ovat allekirjoittaneet ja muutamaa poikkeusta lukuun ottamatta ratifioineet 12 YK:n kansainvälistä terrorismin vastaista yleissopimusta. SEU:n 29 artiklassa todetaan, että tavoitteena oleva korkeatasoisen suojan antaminen kansalaisille vapauteen, turvallisuuteen ja oikeuteen perustuvalla alueella saavutetaan ehkäisemällä ja torjumalla järjestäytynyttä tai muuta rikollisuutta, mukaan lukien myös terrorismi. Neuvosto päätti 3. joulukuuta 1998 antaa henkeen, ruumiilliseen koskemattomuuteen, henkilökohtaiseen vapauteen tai omaisuuteen kohdistuvan terroritoiminnan yhteydessä suoritettujen rikosten tai sellaisiksi epäiltyjen tekojen käsittelyn Europolin tehtäväksi. 2. Terrorismin suuntausten ja uhkien osoittamiseksi ja jäsenvaltioiden varoittamiseksi neuvostolle esitetään puolivuosittain luottamuksellinen asiakirja terrorismin EU-maille muodostamasta sisäisestä ja ulkoisesta uhkasta. Neuvoston 9.12.1999 antama suositus yhteistyöstä terroristiryhmien rahoituksen estämiseksi on tärkeä väline terrorismin torjunnassa. Uhkatekijöiden arvioinnista vastaavien viranomaisten välistä yhteistyötä koskevan neuvoston suosituksen valmistelu on saatu lähes päätökseen. 3. a) Jäsenvaltiot tekevät yhteistyötä neuvoston ja Europolin puitteissa. Neuvostossa jäsenvaltioiden terrorismin asiantuntijat tapaavat SEU:n V osaston määräysten mukaisessa terrorismityöryhmässä sekä SEU:n VI osaston määräysten mukaisessa terrorismin vastaisessa COTER-työryhmässä. Työryhmät pitävät säännöllisesti yhteisiä kokouksia. b) Yhteistyö terrorismin vastustamiseksi EU:hun kuulumattomien kumppaneiden kanssa tapahtuu erityisesti EU:n poliittisen vuoropuhelun puitteissa asiantuntijatasolla. Tässä yhteydessä terrorismin vastaisen työryhmän (COTER) troikka pitää kahdesti vuodessa kokouksen Yhdysvaltojen kanssa samoin kuin Venäjän ja assosioituneiden maiden kanssa. Näissä kokouksissa osapuolet keskustelevat terrorismin suuntauksista ja muista molempia osapuolia kiinnostavista asioista. EU on vuodesta 1997 käynyt Barcelonan prosessin puitteissa vuoropuhelua myös Välimeren alueen maiden kanssa ad hoc -kokouksissa, joiden tarkoituksena on tehostaa yhteistyötä terrorismin vastustamiseksi. Lisäksi neuvosto hyväksyi 13. huhtikuuta 2000 yhteisen toiminnan, jonka perusteella EU voi jatkaa palestiinalaishallinnon avustamista terroristitoiminnan vastustamisessa toisen kolmivuotiskauden ajan. Tämä vuonna 1997 hyväksytty yhteinen toiminta kuvastaa EU:n Lähi-idän rauhanprosessille antamaa johdonmukaista tukea. Tällä 10 miljoonan euron ohjelmalla on tarkoitus parantaa palestiinalaishallinnon turvallisuuspalvelun ja siviilipoliisin valmiuksia. Mitä tulee poliittisen tason konkreettisiin toimiin, tarvittaessa EU - kannustaa kaikkia valtioita, jotka eivät vielä ole allekirjoittaneet tai ratifioineet kansainvälisiä terrorismin vastaisia yleissopimuksia, tekemään niin ja kannustaa niitä myös noudattamaan näitä sopimuksia. - painostaa poliittisesti valtioita, jotka tarjoavat terroristeille turvapaikan. Tältä osin se voi myös suorittaa virallisia yhteydenottoja samoin kuin tuomita yksittäiset terroriteot YUTP-menettelyihin turvautuen.